b'\n_START_ARTICLE_\nHumboldt Fog\n_START_PARAGRAPH_\nHumboldt Fog on Yhdysvaltojen Kalifornian osavaltiosta per\xc3\xa4isin oleva vuohenmaidosta valmistettava juusto._NEWLINE_Humboldt Fog -juustoa alkoi valmistaa Cypress Grove Chevre -yhti\xc3\xb6n perustaja Mary Keehn vuonna 1992. Keehnin tarinan mukaan h\xc3\xa4n sai idean juustosta nukkuessaan lennolla takaisin juustonvalmistajien kokouksesta Ranskassa. Nimens\xc3\xa4 juusto sai sen kotipaikkakunta Kalifornian Humboldtin piirikunnan sumujen mukaan._NEWLINE_Humboldt Fog -juusto valmistetaan vuohenamidosta. Juuston valmistukseen k\xc3\xa4ytet\xc3\xa4\xc3\xa4n mikrobiper\xc3\xa4ist\xc3\xa4 juoksutetta ja Geotrichum candidum-hometta. Valmistunut juustomassa muotitetaan ja juuston p\xc3\xa4\xc3\xa4lle levitell\xc3\xa4\xc3\xa4n ohut kerros tuhkaa. Kaksi juustoa asetellaan t\xc3\xa4m\xc3\xa4n j\xc3\xa4lkeen p\xc3\xa4\xc3\xa4llekk\xc3\xa4in, jolloin juuston sis\xc3\xa4\xc3\xa4n j\xc3\xa4\xc3\xa4 tuhkajuova. Saman kaltainen juova on esimerkiksi ranskalaisessa Morbier-juustossa. Tuhkaa on my\xc3\xb6s juuston kuoressa, jossa kasvaa my\xc3\xb6s Penicillium candidum-hometta. Juusto kypsyy kahdesta kolmeen viikkoa._NEWLINE_Yhdysvaltalaisille juustoille melko harvinaisen tuhkajuovan takia juusto sekoitetaan joskus sinihomejuustoihin. Tuhkajuova lis\xc3\xa4t\xc3\xa4\xc3\xa4n pelk\xc3\xa4st\xc3\xa4\xc3\xa4n ulkon\xc3\xa4yn takia, eik\xc3\xa4 se vaikuta juurikaan juuston makuun. Valmista juustoa myyd\xc3\xa4\xc3\xa4n kahdessa eri muodossa, suurempana versiona nimelt\xc3\xa4 Humboldt Fog Grande ja pienemp\xc3\xa4n\xc3\xa4 Humboldt Fog Mini.'